Tɛlɛbihyɛn tow no ntuae yɛ asɛm bi a ada nkorɔfo ano akyɛr yie papaapa. Ɔmmfa ho tow ahorow a Ghanafo tua, ndzɛmba kor na ebien bi ntsi, Ghanafo mmpɛ dɛ wɔtse tɛlɛbihyen tow yi nka korakoraa. Tɛlɛbihyɛn tow no, tow a Asoɛe a wɔhwɛ Tɛlɛbihyen na Kasafir Nsɛnsɛm do da ano no yɛ tow a aban dze bɔbɔɔ adze dɛ ɔmbɔboa tɛlɛbihyen edwuma no ama woeetum eeyi ndzɛmba apapa wɔ hɛn tɛlɛbihyen do no yɛ adze bi a atɔ nsu mu korakoraa.
Ɔhaw a ɔwɔ tɛlɛbihyen tow yi no ntuae ho no nye dɛ, Ghanafo dodowara mmpɛ dɛ wotua osiandɛ wɔkyerɛ a, wotua mpo a, Ghana tɛlɛbihyen ahorow no nnyi ndzɛmba papa biara. Ɔbɛ no dɛm a, wobu no dɛ wonnya mfaso wɔ hɔn sika do anaa wotu hɔn sika gu. Ghanafo binom so kyerɛ a, tɛlɛbihyen tow ne ngyegyee yɛ adze bi a etwa mu kɛpem dɛ, ndɛ mber yi a yɛwɔ abaɛfor wiadze mu no, sɛ epɛ w’adze papa bi ahwɛ a, dza ohia ara nye dɛ ewɔ wo ntanɛtse. Iyi ama wonnhu mfaso biara a ɔwɔ tɛlɛbihyen tow no no ntuae ho.
Tow no a Ghanafo dodowara ayɛ hɔn adwen dɛ wonnkotua no yɛ adze bi a ɔmmboa Ghana tɛlɛbihyen edwumakuw no ne nyinii, nkankan GBC a wɔyɛ ɔman nankasa ne kasafir na tɛlɛbihyen baatan no. GBC gyina hɔ ma Ghana tɛlɛbihyen na kasafir edwumakuw baatan. Hɔn na Ghana tɛlɛbihyen na kasafir ahorow nyinara hwɛ hɔn. Nkaabɔ kyerɛ a, tɛlɛbihyen na kasafir edwumakuw binom atsew hɔn edwumayɛfo na hɔn dwumadzi ahorow woyi no tɛlɛbihyen do no do ɔnam tow no no ntuae a Ghanafo nye no rotwe no tann no ntsi.
Ɔnam dɛ Ghanafo dodowara mmpɛ tow no no ntuae ntsi, GBCfo nam akwan ahorow do robɔ dawur dɛ amamfo ntua. Nkorɔfo ayɛ hɔn adwen dɛ wonnkotua no ntsi, asoɛe no reserɛ aban dɛ ɔnhyɛ tɛlɛbihyen tow ne ngyegyee mbra no mu kena ama nkorɔfo eetua.
Aban gye dza nkorɔfo rekeka fa ho dɛ ndzɛmba papa biara nnkɔ do wɔ tɛlɛbihyen do no to mu. Ɔnam ma ɔnye tɛlɛbihyen ahorow a ɔwɔ ɔman no mu no rohwehwɛ kwan a wɔbɛfa do eyi ndzɛmba apapa a Ghanafo enyi bɛgye ho. Bɔɔlbɔ akansi ahorow, sen ahorow, ndwom dwumadzi ahorow na enyigyesɛm ahorow na ogu akwan mu a aban rohwɛ dɛ ɔbɛma ho kwan ma tɛlɛbihyen ahorow no eyi ama nkorɔfo eetua tow no. Ɔnam do ma GTV Sports+, bɔɔlbɔ tɛlɛbihyen a ɔhyɛ GTV ase ahyɛ ase riyi Ebibiman bɔɔlbɔ akansi ahorow. Dwumadzi ahorow na tɛlɛbihyen nkaa no so ahyɛ ase riyi a ɔkyerɛ mbrɛ tɛlɛbihyen ahorow yi ayɛ krado dɛ wobeyi ndzɛmba a Ghanafo dodowara pɛ.
Dɛ mbrɛ anokɔnkɔn ahorow kɔ do wɔ tɛlɛbihyen tow no ntuae ho no, amamfo enyi dzi ekyir dɛ aban no, ankorankor na tɛlɛbihyen na kasafir edwumakuw ahorow bɔhwehwɛ nyiano mapa ama ɔhaw yi. Dɛ mbrɛ tow no ntuae yɛ ɔmamba biara n’asɛdze no, Ghanafo ayɛ krado dɛ wobotua sɛ wohu dɛ tɛlɛbihyen ahorow no reyɛ dza wɔpɛ a. Sɛ dɛm ennsi a, tɛlɛbihyen tow no bɔkɔ do ayɛ tow a Ghanafo dodowara mmpɛ dɛ wɔtse ne nka mpo.
